
	Παρουσίαση του βιβλίου της Έφης Κούτση

Ο μικρός Θεός

στο Σπίτι της Κύπρου

Πολλοί ήταν οι φίλοι της εκλεγμένης Δημοτικού Συμβούλου Δήμου Κηφισιάς, Προέδρου του Κέντρου Έρευνας και Μελέτης της Μικρασιατικής Ερυθραίας (ΚΕΜΜΕ), κ. ¨Εφης Κούτση, που παρακολούθησαν, την Τετάρτη 22 Νοεμβρίου, στο Σπίτι της Κύπρου, την παρουσίαση του βιβλίου της Ο μικρός Θεός που κυκλοφορεί από τις εκδόσεις Κέδρος.
Το βιβλίο, το οποίο σύμφωνα με τη συγγραφέα είναι ένα ιστορικό μυθιστόρημα, για παιδιά από 13 έως 113 ετών, ταξιδεύει τον αναγνώστη στο μεγαλείο και στο μυστήριο δύο μεγάλων πολιτισμών. Όπως διαβάζουμε στο οπισθόφυλλο: Μεσόγειος, 6ος αιώνας π.Χ. Τόπος συνάντησης δύο μεγάλων αρχαίων πολιτισμών. Ελλάδα και Αίγυπτος αποτελούν φάρους επιστημών και τεχνών. Πολιτισμοί τόσο μεγάλοι και συνάμα τόσο μυστικιστικοί, δημιουργούν πρόσφορο έδαφος για να λάμψουν προσωπικότητες όπως ο Πυθαγόρας. Σάμος, την ίδια περίοδο. Ο μικρός Ιάσονας ξυπνά σε πανικό. Πειρατές έχουν εισβάλει στο σπίτι του και απαγάγουν τη μητέρα του. Όταν ο Ιάσονας συναντηθεί με τον Πυθαγόρα και με τη βοήθειά του προσπαθήσει να βρει τη μητέρα του θα ξεκινήσει μια συναρπαστική περιπέτεια.
Την κ. Κούτση υποδέχθηκε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Τον συντονισμό της εκδήλωσης ανέλαβε η ιστορικός, αρχαιολόγος κ. Λιλίκα Αντανασιώτη, η οποία προλογίζοντας αναφέρθηκε με ζωντάνια στη ζωή, τις πολλαπλές δεξιότητες και το πολυσχιδές έργο της συγγραφέως.
Για το βιβλίο μίλησε η φιλόλογος κ. Ελένη Αντωνιάδου, η οποία το χαρακτήρισε ως ένα γλαφυρό ανάγνωσμα όχι μόνο για το εφηβικό κοινό αλλά και για τους μεγαλύτερους. Όπως ανέφερε, χαρακτηριστικά, Ο μικρός θεός, αν και απευθύνεται σε εφήβους, προσεγγίζει σύνθετα θέματα που έχουν να κάνουν με το σώμα και το πνεύμα του ανθρώπου, με τις ψυχικές του αντοχές και τις δυνάμεις, με το ανεξήγητο που μπορεί να εισβάλει κάποια στιγμή στη ζωή, με την απώλεια τόπων και ανθρώπων, με την κακία και την καλοσύνη, με τη φιλία και την αγάπη. Τα θέματα αυτά «φτάνουν», σύμφωνα με την κ. Αντωνιάδου, στους νεαρούς αναγνώστες με τη σωστή χρήση της γλώσσας. Όπως επεσήμανε, η συγγραφέας, χωρίς να απλουστεύει την αφήγηση, αλλά και χωρίς αβαρίες στη χρήση της γλώσσας, χρησιμοποίησε εκείνα τα γλωσσικά εργαλεία που θα μπορούσαν να κάνουν κατανοητά, όλα εκείνα τα στοιχεία που συγκροτούν την προσωπικότητα, τη διδασκαλία, αλλά και τον μύθο γύρω από μια σπουδαία μορφή του αρχαίου κόσμου που περιβάλλεται και θα περιβάλλεται πάντα, νομίζω, από μια αχλύ μυστηρίου, τον Πυθαγόρα.
Στη συνέχεια ο σκηνοθέτης κ. Γιώργος Δάμπασης συζήτησε με τη συγγραφέα για τις πρώτες νεανικές απόπειρες συγγραφής και ποιητικής έκφρασης, την αγάπη της για τα ταξίδια, και την έμπνευση που αντλεί από αυτά, και, βεβαίως, για τις επιρροές, την περιπέτεια της συγγραφής και τους θεματικούς άξονες του μυθιστορήματος, που προσφέρει στους νεαρούς αναγνώστες ερεθίσματα και γνώσεις για τους μύθους, την ιστορία μας αλλά και σύνθετες έννοιες όπως ο μονοθεϊσμός. Όπως προέκυψε από τη συζήτηση, η κ. Κούτση ήδη συγγράφει τη συνέχεια της ιστορίας που ακολουθεί τον Πυθαγόρα και τον νεαρό Ιάσονα σε νέες περιπέτειες στην Περσία,
Κατά την αντιφώνησή της, η κ. Κούτση, αφού ευχαρίστησε τους συντελεστές της εκδήλωσης, εξέφρασε την ανάγκη της να γράψει ένα βιβλίο για τη νεολαία, που θα είχε τα απαραίτητα στοιχεία της φαντασίας, πασπαλισμένα και με γνώσεις μυθολογίας, ιστορίας και ιστορίας των θρησκειών

Αποσπάσματα από το βιβλίο διάβασε η δημοσιογράφος, ηθοποιός και συγγραφέας κ. Ράνια Κωνσταντινίδη.

